Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2022/C 238/10)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„TURRÓN DE AGRAMUNT / TORRÓ D’AGRAMUNT“

ELi nr: PGI-ES-0167-AM01 – 18.1.2022

KPN ( ) KGT (X)

1. [KPN või KGT] Nimetus(ed)

„Turrón de Agramunt / Torró d’Agramunt“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik [loetletud XI lisas]

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

Toodet „Turrón de Agramunt / Torró d’Agramunt“ valmistatakse meest, kooritud ja röstitud mandlitest või sarapuupähklitest, suhkrust ja/või glükoosisiirupist, munavalgetest või nende kuivatatud ekvivalendist ja vahvlitest.

Sõltuvalt kaubanduslikust kategooriast ( suprema või extra ) peab põhitoorainete miinimumprotsent olema järgmine:

Suprema Extra Sarapuupähklid või 60,00 46,00 mandlid 60,00 46,00 Mesi 10,00 10,00 Munavalge või selle kuivatatud ekvivalent 1,00 1,00

Selle kaitstud geograafilise tähisega (KGT) hõlmatud suprema- ja extra-kategooria nugatil peavad olema asjakohastes tervishoiualastes tehnilistes eeskirjades määratletud omadused.

Järgmises tabelis on esitatud toote „Turrón de Agramunt“ proovide nõutav keemiline koostis (% valmistootest).

Mandlinugat Sarapuupähklinugat Suprema Extra Suprema Extra Niiskusesisaldus (maksimaalne) 5,0 6,0 5,0 6,0 Valgusisaldus (minimaalne) 11,0 9,0 7,0 5,5 Rasvad (miinimum) 32,5 26,0 30,0 24,5 Tuhk (maksimaalselt) 2,2 2,2 2,0 2,0

Tootel „Turrón de Agramunt“ on järgmised organoleptilised omadused.

— Värvus: hele kuldpruun.

— Tekstuur: ebakorrapärane, kare ja poorne. Tihke, kuid murdub pingutuseta. Krõmpsuv, kuid suussulav.

— Magusus: väga intensiivselt magus

— Kuju: ümarad koogid ja ristkülikukujulised portsjonid või kangid.

Need omadused tulenevad koostisosade mõistlikust segust ja täpsest keetmisajast.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

___

3.4. Tootmise erietapid, mis peavad toimuma määratletud geograafilises piirkonnas

Nii KGTga „Turrón de Agramunt / Torró d’Agramunt“ hõlmatud nugati tootmine (sealhulgas sarapuupähklite ja mandlite röstimine, segu keetmine, vormimine ja tahkunud segu tükeldamine) kui ka pakendamine peavad toimuma punktis 4 kirjeldatud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Nugatit turustatakse kangidena (ristkülikukujulised plokid või ümarad koogid), mis kaaluvad 15 g kuni 1 kg.

Toode pakendatakse varsti pärast valmistamist toatemperatuuril.

3.6. Sellise toote märgistamise erieeskirjad, millele registreeritud nimetus viitab

Märgisel peab olema kaitstud geograafilise tähise nimetus „Turrón de Agramunt / Torró d’Agramunt“, kaitstud geograafilise tähise logo ja muu kehtivate õigusaktidega üldiselt nõutav teave.

4. Geograafilise piirkonna täpne määratlus

Kaitstud geograafilise tähisega „Turrón de Agramunt / Torró d’Agramunt“ hõlmatud nugatit toodetakse ja pakendatakse Lleida provintsis asuva Kataloonia piirkonna Urgell Agramunti omavalitsusüksuses.

5. Seos geograafilise piirkonnaga

Seos toote „Turrón de Agramunt“ ja geograafilise tootmispiirkonna vahel põhineb toote mainel ja kohalikul oskusteabel, mis tuleneb pikast ajaloolisest traditsioonist. Omavalitsusüksus, mis annab kaitstud geograafilisele tähisele selle nime ja mis on ise geograafiline tootmispiirkond, on nugatiga lahutamatult seotud.

Ajalugu

Nagu kõik head traditsioonid, on ka toote „Turrón de Agramunt“ tegelik päritolu põimitud legendi. Nugatitootjate (torronaires) tegevus on dokumenteeritud alates 18. sajandi lõpust, mil sellest oli juba saanud traditsioon, mis tähendab, et nugatitootmine peab pärinema varasemast ajast. Kohalike arhiivide hävitamine Napoleoni sõja ajal ja asjaolu, et nugatit valmistati põllumajandustootmise kõrvalt, muudavad varasemate kuupäevade kinnitamise keeruliseks.

Agramunti nugatitootjad said nii populaarseks, et nad mitte ainult ei osalenud traditsioonilistel populaarsetel festivalidel, vaid neid võis leida ka kirjandusmaailmast Serafí Pitarra näitemängus „La Dida“. Näitemängu tegevus toimub 1700. aastal ja peategelane on Agramunti Paula, ametilt nugativalmistaja.

Nugatit valmistati käsitsi.

Mesi valati potti ja segati seejärel kuni mee keema hakkamiseni pidevalt puust köögiriistaga, mida nimetatakse „aeruks“ (remo), et vältida selle põhjakõrbemist.

Minevikus röstisid nugatitootjad sarapuupähkleid kaks päeva enne nende meega segamist, sest kui pähklid ei olnud piisavalt jahtunud, võis nugat kergesti puruneda.

Segu muutus tumedamaks ja selle valgendamiseks lisati kaks tosinat munavalget, mida klopiti kuni tugeva vahu saamiseni. Kui kõige kogenum nugatitootja otsustas, et segu on valmis, pandi puulusikas esmalt potti ja seejärel külma vee ämbrisse. Veidi jahtunud massile lisati meega võrdne kogus sarapuupähkleid ning saadud segu segati, kuni see muutus ühtlaseks.

Seejärel jäeti see pooleks tunniks paksenema ja tükeldati seejärel spetsiaalse lõikuriga (rajola). Pärast tükeldamist toode kaaluti ja vormiti traditsioonilisteks lamedateks ja ümarateks või piklikeks tükkideks ning tükid paigutati kahe teatavat liiki vahvlilehe (pan de ángel) vahele, mis suruti puidust vahendi abil nugati külge. Kui kangid olid täiesti jahtunud ja kuivad, pandi need tsingiga vooderdatud puitkarpi või tinakarpi, et neid kuni müügini säilitada.

Toote „Turrón de Agramunt“ valmistamine ei ole algusest peale palju muutunud. Nagu kõigis tööstusharudes, on tehnika areng ja moderniseerimine toonud ka siin kaasa muudatusi, kuna osa käsitsi tehtavaid ülesandeid tehakse nüüd masinatega, kuid toorained on põhimõtteliselt samad ja ainsad muudatused on tehtud selleks, et lihtsustada nende töötlemist.

Sotsiaalsed aspektid

Tootmine on igal aastal veidi kasvanud, tõustes 45 325 kg tootelt „Turrón de Agramunt“ 1995. aastal 71 980 kg-le 1999. aastal.

Lisaks suurele hulgale töökohtadele pakub Agramunti nugatitööstus märkimisväärselt tegevust teenindussektoris, peamiselt transpordi- ja turismisektoris.

— Kuna Agramuntiga puudub raudteeühendus, tuleb kogu nugatitoodang vedada mööda maanteed.

— Suur hulk külastajaid saabub nugati valmistamist vaatama. Lisaks on alates 1989. aastast iga aasta oktoobris toimunud Feria del Turrón de Agramunt (Agramunti nugati mess). See meelitab ligi palju külastajaid ja on saanud üheks Lleida suurimaks messiks.

Viide tootespetsifikaadi avaldamisele

Ajakohastatud tootespetsifikaat on muutmistaotluse menetlemise ajal kättesaadav aadressil: http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-torro-agramunt-modificacion-menor-es.pdf. Pärast muutmistaotluse heakskiitmist on tootespetsifikaat kättesaadav aadressil: http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/.

(1) ELT L 179, 19.6.2014, lk 17.